SKRIFTLIG FORESPØRGSEL E-2874/00

af Camilo Nogueira Román (Verts/ALE) til Kommissionen

(14. september 2000)

Om: Arbejdsulykker på fiskerfartøjer

Hver femte arbejdsulykke med dødelig udgang i Galicien har forbindelse til fiskerisektoren. I perioden 1990-1999 var i alt 18 672 galiciske sømænd involveret i en eller anden form for arbejdsulykke til søs. Disse tal, der optræder i en rapport fra den galiciske afdeling af arbejdstagerorganisationen UGT, taler deres tydelige sprog om problemets alvor. I rapporten giver UGT udtryk for, at det høje ulykkestal i høj grad skyldes de utilfredsstillende arbejdsforhold om bord på fartøjerne med alt for lange arbejdsdage på op til 16 eller 18 timer, manglende hvileperioder og utilstrækkelig relevant uddannelse. Fiskerne tilbringer undertiden flere måneder om bord uden kontakt med deres familier, deres ansættelsesforhold er usikre og karakteriseret ved udnyttelse fra arbejdsgivernes side, hvortil kommer myndighedernes ligegyldighed, idet de ikke ulejliger sig med at gennemføre alle de nødvendige sikkerhedsinspektioner.

Hvad vil Kommissionen i betragtning af EU's beføjelser og ansvar på området gøre i denne situation, som uden tvivl afspejler et problem, der også forekommer i andre EU-landes fiskerflåder, for at sikre, at fiskerne får arbejdsforhold, som svarer til forholdene i andre brancher, så det store antal arbejdsulykker, der forekommer nu, kan begrænses?

Svar afgivet på Kommissionens vegne af Anna Diamantopoulou

(27. oktober 2000)

Kommissionen deler det ærede medlems bekymring med hensyn til situationen i fiskerisektoren, der må betegnes som en erhvervssektor med høj risiko.

Rådet har da også udstedt direktiver om beskyttelse af arbejdstagernes sundhed og sikkerhed på arbejdspladsen med det sigte at bidrage til forbedringen af arbejdstagernes levevilkår og til en reduktion i antallet og omfanget af arbejdsulykker og erhvervssygdomme.

Blandt disse direktiver er det værd at nævne Rådets direktiv 92/29/EØF af 31. marts 1992 om minimumsforskrifter for sikkerhed og sundhed med henblik på at forbedre den lægelige bistand om bord på skibe(1) og Rådets direktiv 93/103/EØF af 23. november 1993 om minimumsforskrifter for sikkerhed og sundhed om bord på fiskerfartøjer(2).

Det er endvidere værd at nævne direktiv 93/104/EØF af 23. november 1993 om visse aspekter i forbindelse med tilrettelæggelse af arbejdstiden(4), der er blevet ændret ved Europa-Parlamentets og Rådets direktiv 2000/34/EF af 22. juni 2000 for at dække de sektorer og aktiviteter, der ikke var omfattet af det pågældende direktiv(3). Havfiskerisektoren er således nu omfattet af direktiv 93/104/EØF. En ny artikel 17b indeholder bestemmelser, der specifikt vedrører arbejdstagere om bord på havgående fiskerfartøjer. Fristen for direktivets gennemførelse i national ret er den 1. august 2003.

Det tilkommer medlemsstaterne at sikre en hensigtsmæssig kontrol og overvågning af anvendelsen af de nationale bestemmelser, som fastsættes med henblik på at efterkomme disse direktiver, således at de forebyggende foranstaltninger, de foreskriver, kan bidrage på effektiv vis til en reduktion i antallet og omfanget af arbejdsulykker og erhvervssygdomme inden for fiskerisektoren.

(1) EFT L 113 af 30.4.1992.

(2) EFT L 307 af 13.12.1993.

(3) EFT L 195 af 1.8.2000.

(4) EFT L 307 af 13.12.1993.